Ucraineanul Oleksandr Usyk (37 de ani), deţinător al titlurilor WBA-WBO-IBF la categoria grea, l-a învins pe englezul Tyson Fury (35 de ani), deţinătorul titlului WBC la categoria grea, sâmbătă seara, în faţa a 16.000 de spectatori la Kingdom Arena din Riad (Arabia Saudită).
???????? Oleksandr Usyk has defeated Tyson Fury in the Heavyweight boxing title fight. ???? pic.twitter.com/hTmboHKyjc
— Igor Sushko (@igorsushko) May 18, 2024
Usyk a devenit astfel primul campion incontestabil la categoria grea de la Lennox Lewis, încoronat la Las Vegas în 1999, scrie news.ro.
După o luptă spectaculoasă în ultimele runde, doi judecători au decis în favoarea lui Usyk, 115-112 şi 114-113, în timp ce al treilea l-a văzut pe englez în avantaj 114-113. Cu toate acestea, victoria ucraineanului părea evidentă. El a fost consecvent în tactica sa, a încasat lovituri, dar a dat mai multe. În runda a noua, Fury a fost numărat şi ar fi putut fi oprit.
În următoarea sa luptă, Usyk va trebui să-i ofere o revanşă, programată în contractul lor pentru 12 sau 13 octombrie. Însă ucraineanul este acum singurul campion mondial al categoriei, ultimul campion necontestat fiind englezul Lennox Lewis, până la retragerea sa din ring în 2003. Lewis (58 de ani) a fost prezent la marginea ringului ca invitat, la fel ca şi americanul Evander Holyfield (61 de ani), împotriva căruia a unificat titlurile.
În timp ce Usyk a ieşit primul din vestiare într-un costum tradiţional de războinic ucrainean, Fury a sosit într-o ţinută mai normală de box.
Usyk are 101,350 kg, 1,91 m şi acum 22 de victorii, dintre care 14 înainte de limită, 0 înfrângeri, în timp ce Tyson Fury are 118,840 kg, 2,06 m şi 34 de victorii, dintre care 24 înainte de limită, 1 remiză, acum 1 înfrângere.
"Mulţumesc foarte mult echipei mele. Este o mare oportunitate pentru familia mea, pentru mine, pentru ţara mea. Este un moment grozav, este o zi grozavă", a spus Usyk.
"Da, bineînţeles. Sunt pregătit pentru o revanşă", a adăugat el.
"Ucrainenii lovesc puternic!'', a salutat pe Telegram preşedintele ucrainean Volodimir Zelenski, adresând "felicitări campionului".
Britanicul, în vârstă de 35 de ani, a descris meciul de la Riad drept o "o luptă fantastică", estimând însă că merita să câştige în faţa lui Usik, iar decizia arbitrilor ar fi putut fi influenţată de contextul geopolitic al războiului din Ucraina.
La meci au asistat personalităţi din lumea mondenă şi a sportului, printre care Cristiano Ronaldo, Neymar sau Jean-Claude Van Damme.